รัฐมนตรีว่าการกระทรวงแรงงาน จับมือผู้ใหญ่ใจดี จังหวัดชลบุรี จัดทำครัวประชารัฐ ปันสุข ช่วยชาวบ้านเดือดร้อนจากโควิด-19
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พลเอก ประวิตร วงษ์สุวรรณ รองนายกรัฐมนตรี ห่วงใยพ่อค้า แม่ค้าและประชาชนจากผลกระทบโควิด -19 จึงมีข้อสั่งการให้ลงไปดูแลประชาชนที่ได้รับผลกระทบ เบื้องต้นที่จังหวัดชลบุรี ได้ร่วมมือกับผู้ใหญ่ใจดีภายในจังหวัด จัดทำ “ครัวประชารัฐ ปันสุข” โดยจัดซื้ออาหารจานเดียวจากร้านอาหาร เช่น ข้าวหมูแดง ข้าวมันไก่ ร้านละ 100 ชุดต่อวัน เพื่อนำไปแจกจ่ายช่วยเหลือประชาชนที่เดือดร้อน วันละ 100 คน ต่อร้าน ขณะนี้ได้ช่วยร้านค้าไปแล้ววันละเกือบ 10 ร้าน ในระยะเวลา 14 วัน ซึ่งชาวบ้านทุกคนต่างดีใจ ว่าไม่เคยลืมประชาชนคนชลบุรี ซึ่งก่อนหน้านี้ก็ได้ระดมทีมงานเพื่อไปฉีดยาฆ่าเชื้อโควิด-19 ทั้งพื้นที่อำเภอเมืองชลบุรี ไปแล้วหลายหมื่นหลังคาเรือน และได้นำโรงแรมให้เป็นที่พักของบุคลากรทางการแพทย์ของจังหวัดชลบุรี รวมทั้งมอบข้าวสาร ไข่ไก่ ให้แก่ประชาชนชาวบ้านที่ได้รับความเดือดร้อนจำนวนหลายหมื่นครัวเรือน เพื่อให้ชาวบ้านได้มีกิน มีใช้หลังได้รับความเดือดร้อน